Aardse vreugde - People - Windhoek Express
Wednesday, June 26th, 2019 22:18:14
Hoor jy iemand is ’n vegan, dink ‘n mens dis die eet van kos wat nie aldag beskikbaar is nie. Tog bewys ’n plaaslike paartjie dat dié leefstyl talle voordele het, soveel so dat hulle ’n besigheid kon begin.
19 May 2019 | People
“Mense moet eintlik nie eens weet hulle eet iets wat suiwelvry is nie.” Julienne Nel. Earthly Pleasures
J.P. Bruwer en Julienne Nel.
Daar is talle geure roomys om van te kies. Foto's verskaf
Die vegan mozzarella is 'n wenner onder die kase.
Ongeag jou eetstyl of dieetvoorkeure, almal is elke dan en wan lus vir 'n skeppie roomys of 'n pizza met kaas. En as dit nie iets is wat jy mag eet nie, dan maak jy dit sommer self.
J.P. Bruwer en Julienne Nel volg 'n streng vegan-leefstyl en sedert hulle permanent in Windhoek kom huis opsit het, was dit vir hulle aanvanklik baie moeilik om vegan-produkte in die hande te kry. “Die leefstyl beteken bloot ons eet geen diereprodukte nie,” verduidelik Julienne.
Benewens die feit dat hulle nie vleis eet nie, eet hulle ook geen produkte wat van diere afkomstig is nie, en dit sluit alles van suiwelprodukte tot eiers in.
Omdat dié dieet nie sonder sy uitdagings is nie, het die twee self in die kombuis begin eksperimenteer, “want sorbet is darem net nie roomys nie,” lag J.P. Só het Earthly Pleasures ontstaan.
Hulle eerste ekspiremente was met suiwelvrye kaas en roomys. “Dit het nie oornag 'n besigheid geword nie,” verduidelik hy en voeg by dat hulle aanvanklik net vir hul eie gebruik die produkte begin maak het. Die resepte is aanhoudend aangepas totdat hulle tevrede was met die eindresultaat. Daarna het hulle dit vir vriende en familie begin uitdeel.
Dit wat die mense geproe het, moes 'n indruk gemaak het, want kort voor lank was hulle produkte in uitgesoekte winkels beskikbaar. Deesdae verskaf hulle selfs kase aan 'n restaurant wat dit vir vegan-pizzas gebruik.
Maar alles is nie maklik nie. Een van die uitdagings wat hulle in die gesig gestaar het, was om 'n vleis-etende, melkdrinkende persoon te oortuig om eerder die vegan-produk te koop. “Mense rol hulle oë as hulle 'vegan' hoor. Dit is nie 'n leefstyl wat almal verstaan nie,” sê Julienne. Daarom was dit vir hulle belangrik om 'n produk op die mark te sit wat nie afsteek by dit wat reeds beskikbaar is nie. “Ons produkte moet net so goed wees soos wat beskikbaar is. Mense moet eintlik nie eens weet hulle eet iets wat suiwelvry is nie.”
Van die bestanddele wat hulle nodig het om hulle produkte te maak, is nie in Namibië beskikbaar nie. Soms kan dit uit Suid-Afrika bestel word en ander kere moet dit van oorsee kom. “Ons het nie probleme om hierdie produkte in te bring nie, alles is net nie aldag so maklik bekombaar nie en vat tyd.”
Hulle besef dat mense hulle bedenkinge sal hê oor hierdie soort produkte bloot omdat dit wat 'n paar jaar gelede beskikbaar was nie watwonders was nie. “Maar deesdae spog Windhoek met 'n verskeidenheid van amandelmelk en ander suiwelvrye produkte, en is dit aansienlik makliker om die leefstyl vol te hou,” sê J.P.
Die paartjie sê dit is 'n leefstyl wat groei. “Individue sowel as besighede begin die belangrikheid van 'n gesonder leefstyl raaksien. Al hoe meer mense soek sekere produkte, en winkels begin besef dat hulle voorraad moet aanhou om hul klante tevrede te stel. Dit getuig van goeie dienslewering,” sê hy.
Talle restaurante bied ook reeds etes geskik vir hulle dieetvoorkeure.
Die lewensverandering het ook 'n ongelooflike impak op J.P. se gesondheid gehad wat as kind reeds met hoë cholesterol gesukkel het. “Ek was konstant op medikasie,” erken hy. 'n Paar maande nadat hy diereprodukte uitgesny en gesonder begin eet het, het sy cholesterol verlaag. Hy het ook amper 20 kg verloor.
Die paartjie glo dit is nie so moeilik om na 'n vegan-dieet oor te skakel nie, want die meeste van ons diëte is reeds plantgebaseer. “Vrugte, groente en pasta is reeds deel van almal se eetstyl,” sê hy.
Op die oomblik is die twee besig met bewusmaking, veral oor hulle roomys, om vir mense te wys daar is opsies. En as jou probleem eer-der suiker is, het hulle goeie nuus. Hulle het hierdie week hul eerste suikervrye roomys met 'n sjokolade-peppermentgeur bekend gestel.
“Ons het omtrent in die kombuis geëksperimenteer om te verseker ons bied 'n goeie produk,” sê J.P. Die geure van die gewone vegan-roomys wat hulle tans beskikbaar het, is vanielje, sjokolade, grondboontjiebotter, klapper en cafe latte.
Earthly Pleasures het ook talle pop-up shops waar hulle hul eie draairoomys verkoop. “Dit is 'n geleentheid om ons roomys te proe sonder om 'n hele houer te koop,” verduidelik hy. Die draairoomys word van rysmeel gemaak, met rys wat hulle self maal.
Hulle is juis nou besig om hierdie mengsels te verpak en in Suid-Afrika te verkoop. “Al wat hulle dan aan daai kant doen, is om dit met water aan te maak en in hulle masjiene te gooi. So maklik soos dit.”
Of jy dit oorweeg om 'n lewenstylverandering te maak of net om iets nuuts te proe, hou Earthly Pleasures se Facebook-blad dop en maak seker jy kry so gou as moontlik jou hande op 'n bakkie roomys. Jy sal nie spyt wees nie, net aangenaam verras.
Usakos • Adolf Kaure Telecom Namibia board of directors acting chairperson and Engen 1 Stop Usakos owner Irene Simeon-Kurtz is a source of inspiration for...